**ΕΠΙΤΡΟΠΗ ΙΔΙΩΤΙΚΟΥ ΔΙΚΑΙΟΥ ΕΕ**

**Βρυξέλλες, 13.09.2018 (16:00-18:00)**

1.- Η Επιτροπή συζήτησε τα βασικά σημεία της εισήγησης της Επιτροπής Εσωτερικής Αγοράς και Δικαιωμάτων του Καταναλωτή για την αναθεώρηση των Οδηγιών 93/13/ΕΟΚ, 98/6/ΕΚ, 2005/29/EΚ και 2011/83/EΕ και την αντικατάστασή τους με ένα σύγχρονο και αποτελεσματικό νομοθέτημα για την προστασία των δικαιωμάτων των καταναλωτών:

* Στην πρόταση αναθεώρησης εισάγεται ένας προβληματισμός, για το κατά πόσο το **δικαίωμα υπαναχώρησης** μπορεί να ασκείται καταχρηστικά και να αποβαίνει εις βάρος των επιχειρήσεων, δεδομένου ότι δεν είναι όλοι οι πωλητές σε θέση να απορροφήσουν τις σχετικές ζημιές. Ειδικά στις πωλήσεις μέσω διαδικτύου παρατηρείται κατάχρηση εκ μέρους των αγοραστών και η Επιτροπή ΕΕ σκέφτεται να θεσπίσει ένα όριο όταν η χρήση του προϊόντος (για το οποίο γίνεται η υπαναχώρηση και ζητείται η επιστροφή) υπερβαίνει το προσήκον μέτρο για να διαπιστωθεί από τον αγοραστή αν είναι ή όχι κατάλληλο, πέραν του οποίου (ορίου) θα αίρεται το δικαίωμα υπαναχώρησης και επιστροφής του προϊόντος. Ο Πρόεδρος της Επιτροπής CCBE διατύπωσε τη γνώμη δεν χρειάζεται να αμβλυνθεί η προστασία του καταναλωτή, αφού σε τέτοιες περιπτώσεις ο έμπορος μπορεί να επικαλεστεί την κατάχρηση δικαιώματος. Άλλα μέλη σχολίασαν ότι καλό θα ήταν να γίνεται διάκριση ανάλογα με το είδος του προϊόντος.
* Στο θέμα των **επιθετικών ή παραπλανητικών πρακτικών** πωλήσεων το σχέδιο αναθεώρησης προκρίνει την θέσπιση ακόμα και της απροϋπόθετης υπαναχώρησης ως μέτρο ενίσχυσης της προστασίας του καταναλωτή, χωρίς καν να χρειάζεται να αποδείξει ότι παραπλανήθηκε.

-----------------------------------------

2.- Στη συνέχεια η Επιτροπή ασχολήθηκε με την πρόταση αναθεώρησης της Οδηγίας 85/374/ΕΟΚ περί **ελαττωματικών προϊόντων**. Τα περισσότερα μέλη συμφώνησαν ότι οι τεχνολογικές εξελίξεις (διαδίκτυο, διασυνδεσι­μότητα συσκευών, τεχνητή νοημοσύνη κλπ.) αλλάζουν τα δεδομένα της αγοράς και χρειάζεται ένα νέο νομοθέτημα – δεν αρκεί δηλαδή η επέκταση του πεδίου εφαρμογής της υφιστάμενης οδηγίας στις συμβάσεις ψηφιακών αγαθών.

-----------------------------------------

3.- Τέλος, ανατέθηκε στην εκπρόσωπο της γερμανικής αντιπροσωπείας να συντάξει περίληψη για τις προτεινόμενες αλλαγές στον Κανονισμό 1393/2007 περί επίδοσης και κοινοποίησης στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις και του Κανονισμού 1206/2001 για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές ή εμπορικές υποθέσεις, ώστε να μετέχει η CCBE στη **δημόσια διαβούλευση για τον εκσυγχρονισμό της δικαστικής συνεργασίας** των κρατών μελών σε αστικές και εμπορικές υποθέσεις.